**Elena Baltachová** (angl. Elena Baltacha, ukr. Олена Сергіївна Балтача – Olena Serhijivna Baltača; \* 14. august 1983, Kyjev, Ukrajina – † 4. máj 2014, Londýn, Spojené kráľovstvo) bola britská profesionálna tenistka.

Hrala pravou rukou, bekhendom obojručne. Jej najvyšším umiestnením na rebríčku WTA v dvojhre bolo 49. miesto (13. september 2010) a vo štvorhre 213. miesto (17. október 2005). Na okruhu WTA nevyhrala žiadny turnaj, ale na okruhu ITF zvíťazila v 11 turnajoch vo dvojhre a 4 vo štvorhre. Zomrela na rakovinu vo veku iba 30 rokov.

Život
-----

Narodila sa v Kyjeve. Pochádzala zo športovej rodiny. Otec Sergej bol futbalistom, matka Olga reprezentovala Sovietsky zväz v modernom päťboji a sedemboji. Z Kyjeva sa vo veku 6 rokov odsťahovala do anglického Ipswichu, kde otec získal futbalové angažmán, a po jeho ďalšom prestupe sa po roku presunuli do Škótska. Na konci života žila v Londýnskom obvode Enfield a v Ipswichi.

V roku 2001 postúpila do semifinále juniorky Wimbledonu a o rok neskôr vyhrala prvé dva tituly na okruhu ITF (v britskom Felixstowe a v Pamplone) a postúpila do tretieho kola Wimbledonu. Hrala tam na divokú kartu, porazila oi. Amandu Coetzerovú, ale prehrala s Jelenou Lichovcevovou. Pod vedením trénerky a bývalej britskej jednotky Jo Durieovej sa sama stala najlepšou Britkou vo svetovom rebríčku a zostala ňou s krátkymi prestávkami až do roku 2012, kedy ju preskočili mladšie súperky. Už vtedy, v 19 rokoch sa stala aj členkou reprezentačného fedcupového tímu Spojeného kráľovstva, v ktorom zostala až do konca kariéry. Zohrala v ňom celkom 28 dvojhier a 21 štvorhier.

Jej vzostup ale zastavili zdravotné ťažkosti. Pôvodne tajomná náchylnosť na choroby nakoniec bola vysvetlená chronickou chorobou pečene (primárna sklerotizujúca cholangitída), ktorá znižovala schopnosti jej imunitného systému a ktorá je spojená so zvýšeným rizikom vzniku rakoviny pečene.

Zdravotné problémy zasiahli aj jej kariéru. Medzi výsledky v ďalších rokoch vynikol postup do tretieho kola na Australian Open 2005, do ktorého prešla až z kvalifikácie. Vyhrala niekoľko ďalších turnajov ITF, najmä trikrát v rokoch 2010, 2011 a 2013 zvíťazila na kvalitnom AEGON Championships v Nottinghame, ale na okruhu WTA nikdy nehrala ani finále.

Do prvej stovky svetového rebríčka sa aj preto presadila až v roku 2009 a o rok neskôr dosiahla svoj vrchol, keď sa posunula až na 49. miesto. V rokoch 2009 až 2012 bola najlepšou Britkou vo svetovom rebríčku nepretržitých 132 týždňov v rade. Napriek zdravotným ťažkostiam, ktoré okrem choroby zahŕňali aj zranenia, nevynechala možnosť štartovať na Letných olympijských hrách v Londýne, kde porazila Maďarku Ágnes Szávayovú, než prehrala v druhom kole s Anou Ivanovičovpu, hneď potom.

### Život po konci kariéry

V novembri 2013 ukončila kariéru a oznámila, že sa bude venovať práci trénerky v novej akadémii, ktorú v Ipswichi založila so svojím dlhoročným trénerom Ninom Severinom. V decembri 2013 sa Severino stal jej manželom.

V januári 2014 jej ale lekári diagnostikovali rakovinu pečene, na ktorú 4. mája zomrela. Jej pamiatku uctili mnohé tenisové osobnosti, vrátane piatich desiatok tenistov, ktorí si ju uctili minútou ticha na tenisovom turnaji v Madride. Tenisový korešpondent BBC Russell Fuller pri tejto príležitosti pripomenul, že práve jej výsledky ukázali cestu nádejným Britkám, ako Laure Robsonovej alebo Heather Watsonovej.

Finálové účasti na turnajoch WTA (0)
------------------------------------

Žiadneho finále na WTA sa nezúčastnila.

Víťazstvo na okruhu ITF (15)
----------------------------

### Dvojhra (11)

|  |  |  |  |  |  |  |
| --- | --- | --- | --- | --- | --- | --- |
| **Č.** | **Dátum** | **Turnaj** | **Dotácie** | **Plocha** | **Súperka vo finále** | **Výsledok** |
| 1. | 14. júl 2002 | Spojené kráľovstvo Felixstowe | 25 000 $ | Tráva | Írsko Kelly Ligganová | 4 : 6, 6 : 2, 6 : 3 |
| 2. | 28. júl 2002 | Španielsko Pamplona | 25 000 $ | Tvrdý (h) | Francúzsko Virginie Pichetová | 6 : 2, 6 : 1 |
| 3. | 16. október 2005 | Spojené kráľovstvo Jersey | 25 000 $ | Tvrdý (h) | Rakúsko Daniela Kixová | 6 : 4, 6 : 4 |
| 4. | 30. marec 2008 | Spojené kráľovstvo Jersey | 25 000 $ | Tvrdý (h) | Chorvátsko Ana Vrljićová | 6 : 1, 6 : 3 |
| 5. | 6. apríl 2008 | Belgicko Torhout | 75 000 $ | Tvrdý (h) | Česko Iveta Benešová | 6 : 7 (5 : 7), 6 : 1, 6 : 4 |
| 6. | 26. apríl 2009 | Kórejská republika Changwon | 25 000 $ | Tvrdý | Japonsko Džunri Namigatová | 6 : 3, 6 : 1 |
| 7. | 26. september 2009 | Spojené kráľovstvo Shrewsbury | 75 000 $ | Tvrdý (h) | Spojené kráľovstvo Katie O’Brienová | 6 : 3, 4 : 6, 6 : 3 |
| 8. | 14. február 2010 | USA Midland | 100 000 $ | Tvrdý (h) | Česko Lucie Hradecká | 5 : 7, 6 : 2, 6 : 3 |
| 9. | 31. máj 2010 | Spojené kráľovstvo Nottingham | 50 000 $ | Tráva | USA Carly Gulliksonová | 6 : 2, 6 : 2 |
| 10. | 6. jún 2011 | Spojené kráľovstvo Nottingham | 100 000 $ | Tráva | Česko Petra Cetkovsá | 7 : 5, 6 : 3 |
| 11. | 10. jún 2013 | Spojené kráľovstvo Nottingham | 50 000 $ | Tráva | Slovinsko Tadeja Majerićová | 7 : 5, 7 : 6 (9 : 7) |

### Štvorhra (4)

|  |  |  |  |  |  |  |  |
| --- | --- | --- | --- | --- | --- | --- | --- |
| **Č.** | **Dátum** | **Turnaj** | **Dotácie** | **Plocha** | **Partnerka** | **Súperky vo finále** | **Výsledok** |
| 1. | 21. júl 2002 | Španielsko Valladolid | 25 000 $ | Tvrdý | Madagaskar Natacha Madriantefyová | Nový Zéland Leanne BakerováIndia Manisha Malhotrová | 6 : 2, 6 : 3 |
| 2. | 28. júl 2002 | Španielsko Pamplona | 25 000 $ | Tvrdý (h) | Írsko Kelly Ligganová | Írsko Yvonne DoyleováHolandsko Susanne Triková | 6 : 7 (6 : 8), 7 : 6 (7 : 1), 6 : 3 |
| 3. | 17. október 2004 | Spojené kráľovstvo Sunderland | 25 000 $ | Tvrdý (h) | Spojené kráľovstvo Jane O'Donoghueová | Slovensko Eva FislováSlovensko Stanislava Hrozenská | 6 : 1, 4 : 6, 6 : 2 |
| 4. | 25. september 2005 | Spojené kráľovstvo Glasgow | 25 000 $ | Tvrdý (h) | Estónsko Margit Rüütelová | Spojené kráľovstvo Anne KeothavongováSpojené kráľovstvo Karen Patersonová | 6 : 3, 6 : 7 (2 : 7), 6 : 2 |

Fed Cup
-------

Elena Baltachová sa zúčastnila 39 zápasov vo Fed Cupe za tím Spojeného kráľovstva s bilanciou 19 : 9 vo dvojhre a 14 : 7 vo štvorhre.

Pozícia v rebríčku WTA na konci sezóny
--------------------------------------

### Dvojhra

|  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| **Rok** | **1999** | **2000** | **2001** | **2002** | **2003** | **2004** | **2005** | **2006** | **2007** | **2008** | **2009** | **2010** | **2011** | **2012** | **2013** |
| **Poradie** | 880. | ▲ 397. | ▲ 248. | ▲ 157. | ▼ 373. | ▲ 202. | ▲ 122. | ▼ 347. | ▲ 187. | ▲ 136. | ▲ 89. | ▲ 55. | ▲ **50.** | ▼ 172. | ▼ 220. |

### Štvorhra

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Rok** | **2001** | **2002** | **2003** | **2004** | **2005** | **2006** | **2007** | **2008** | **2009** |
| **Poradie** | 401. | ▲ 262. | ▼ 490. | ▲ 355. | ▲ **246.** | ▼ 508. | ▲ 365. | ▼ 961. | ▲ 648. |

Referencie
----------

1. ↑
2. 1 2 3  EVANS, Richard. Elena Baltacha obituary. *The Guardian*, 2014-05-05. Dostupné online. (po anglicky)
3. 1 2 3  DICKSON, Mike. Elena Baltacha tribute: She was a delightful open book who fought to the last. *Daily Mail*, 2014-05-06. Dostupné online. (po anglicky)
4. 1 2 3 4   Elena Baltacha announces retirement from tennis. *The Scotsman*, 2013-11-19. Dostupné online. (po anglicky)
5. ↑  JAGO, Richard. Mystery bug halts Baltacha's march. *The Guardian*, 2002-10-02. Dostupné online.
6. 1 2   Elena Baltacha: Former British number one dies of liver cancer. *BBC*, 2014-05-05. Dostupné online. (po anglicky)
7. ↑   *Elena Baltacha marries coach Nino Severino*. [s.l.] : Women's tennis blog. Dostupné online. (po anglicky)
8. ↑   Elena Baltacha: Former British number one has liver cancer. *BBC*. Dostupné online. (po anglicky)
9. ↑   *Britská tenistka Baltachaová podlehla rakovině. V pouhých 30 letech*. [s.l.] : iDnes.cz. [Cit. 2014-05-05]. Dostupné online. (po česky)
10. ↑   *Elena BALTACHA*. [s.l.] : Fed Cup. Dostupné online. (po anglicky)

Iné projekty
------------

Commons
* Spolupracuj na Commons Commons ponúka multimediálne súbory na tému **Elena Baltachová**

Externé odkazy
--------------

* Elena Baltachová na stránke Women’s Tennis Association
* Elena Baltachová na stránkach ITF (po anglicky)
* Elena Baltachová na stránkach FED CUP (po anglicky)

Autoritné údaje: * GND: 1051114225
* VIAF: 309561347